CELEX: 32011R0757
Language: ro
Date: 2011-07-27 00:00:00
Title: Regulamentul de punere în aplicare (UE) nr. 757/2011 al Comisiei din 27 iulie 2011 privind clasificarea anumitor mărfuri în Nomenclatura combinată

2.8.2011   
            
            
               RO
            
            
               Jurnalul Oficial al Uniunii Europene
            
            
               L 199/37
            
         REGULAMENTUL DE PUNERE ÎN APLICARE (UE) NR. 757/2011 AL COMISIEI
   din 27 iulie 2011
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Comitetul Codului vamal nu a emis un aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 27 iulie 2011.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Încălțăminte care nu acoperă glezna și care nu poate fi identificată ca fiind pentru bărbați sau pentru femei, cu tălpile interioare cu o lungime de peste 24 cm.
                  Talpa exterioară este din cauciuc, iar talpa intermediară din polimeri cu densitate redusă.
                  Fața este constituită din bucăți de material textil, din piele și din material plastic.
                  Un material textil gri acoperă întreaga suprafață a feței, cu excepția unei părți de material textil alb (fetru) [2 (1)] de pe călcâiul articolului de încălțăminte (a se vedea fotografia nr. 655 B).
                  Acest material textil alb este acoperit cu mai multe bucăți de piele gri. El este acoperit în cea mai mare parte de o bucată pe călcâi [C (1)] și parțial de două bucăți de-a lungul ambelor părți laterale ale articolului de încălțăminte [D (1)] și de două bucăți curbate în jurul restului piciorului [B (1)] (a se vedea fotografia nr. 655 C).
                  La extremitatea călcâiului, acest material textil alb este acoperit de o bucată de material textil impermeabil de culoare neagră și de o bucată de material plastic gri închis [b (1)], cusută deasupra (a se vedea fotografia nr. 655 C). Materialul textil negru este vizibil prin micile deschizături din bucata de material plastic.
                  Materialele textile de culoare gri menționate mai sus sunt cusute între ele și sunt fixate de talpă. Pe una dintre părțile laterale ale articolului de încălțăminte, două bucăți de material textil gri sunt îmbinate cu ajutorul unei cusături în zigzag, la care se adaugă câte o cusătură pe mijloc aplicată pe ambele părți laterale ale cusăturii în zigzag (a se vedea fotografia nr. 655 D). Aceleași cusături pe mijloc servesc și pentru fixarea unei fâșii de material textil sub cele două bucăți de material textil pentru a întări ansamblul.
                  În partea din față a articolului de încălțăminte, o bucată de material plastic gri [a (1)] acoperă materialul textil gri de dedesubt.
                  Pe ambele părți laterale ale articolului de încălțăminte sunt fixate de materialul textil bucăți de piele gri [A (1)] și peste bucata de piele/materialul textil gri s-au adăugat de asemenea patru benzi verticale de material textil [1 (1)] (a se vedea fotografiile nr. 655 A și 655 D). În plus, o bandă textilă este fixată ca o buclă de materialul textil la călcâiul articolului de încălțăminte.
                  (încălțăminte pentru antrenament)
                  (A se vedea fotografiile nr. 655 A, 655 B, 655 C și 655 D) (2)
                  
               
               
                  6404 11 00
               
               
                  Clasificarea se stabilește în conformitate cu regulile generale 1 și 6 de interpretare a Nomenclaturii combinate, cu nota 4 literele (a) și (b) la capitolul 64 din Nomenclatura combinată, cu nota complementară 1 la capitolul 64 și cu textul codurilor NC 6404 și 6404 11 00.
                  La identificarea materialului constituent pentru fețe în sensul notei 4 litera (a) la capitolul 64, nu trebuie luată în considerare bucata de material plastic gri care acoperă partea din față a articolului de încălțăminte [a (1)], deoarece aceasta protejează degetele, întărind materialul textil gri de dedesubt.
                  În mod similar, nu trebuie luate în considerare cele patru benzi verticale din material textil [1 (1)] prezente pe ambele părți laterale ale articolului de încălțăminte, întrucât acestea întăresc părțile laterale ale articolului, și nici bucla din material textil de la călcâiul articolului de încălțăminte, aceasta fiind un accesoriu care ajută la încălțat.
                  De asemenea, nu trebuie luate în considerare bucățile de piele gri fixate de materialul textil gri pe ambele părți laterale ale articolului de încălțăminte [A (1)], deoarece și acestea întăresc părțile laterale ale articolului.
                  Materialul textil alb [2 (1)] nu poate fi considerat material constituent al feței pentru că nu este nici măcar parțial expus pe suprafața exterioară a articolului de încălțăminte [a se vedea notele de la capitolul 64 din Nomenclatura combinată, Considerații generale, punctul 1 litera (a), prima teză din al doilea paragraf].
                  În schimb, bucățile de piele gri [B, C, D (1)] care acoperă majoritatea materialului textil alb sau o parte din acesta [2 (1)] (a se vedea fotografiile nr. 655 B și nr. 655 C) reprezintă material constituent al feței, deoarece suprafața acestora este parțial sau total expusă pe suprafața exterioară și nu sunt nici accesorii, nici întărituri.
                  Materialul textil impermeabil de culoare neagră de sub materialul plastic gri închis de la călcâiul articolului de încălțăminte [b (1)] nu reprezintă material constituent al feței, deoarece este doar o inserție care împiedică apa să pătrundă prin deschizăturile bucății de material plastic. De aceea, și bucata de material plastic gri închis de la călcâiul articolului de încălțăminte reprezintă material constituent al feței în sensul notei 4 litera (a) de la capitolul 64.
                  Materialele textile de culoare gri sunt materiale constituente ale feței în sensul notei 4 litera (a) de la capitolul 64, deoarece sunt fixate atât unele de altele, cât și de celelalte materiale constituente ale feței, identificate mai sus [B, C, D, b (1)] printr-o metodă durabilă de asamblare [a se vedea notele de la capitolul 64 din Nomenclatura combinată, Considerații generale, punctul 1 litera (a) ultima teză din al doilea paragraf, coroborată cu punctul 1 litera (c) ultima teză din al doilea paragraf].
                  Mai mult, materialele constituente ale feței, identificate mai sus, [B, C, D, b (1) și materialele textile de culoare gri] (a se vedea fotografia nr. 655 C), prezintă caracteristicile unei fețe, și anume sprijină suficient piciorul astfel încât să-i permită persoanei care poartă articolul de încălțăminte să meargă cu acesta (a se vedea a doua teză din primul paragraf al notei complementare 1 de la capitolul 64).
                  După înlăturarea întăriturilor și a accesoriilor menționate anterior (a se vedea fotografia nr. 655 C), materialele textile de culoare gri au o suprafață exterioară mai mare decât a celorlalte materiale [B, C, D, b (1)] identificate mai sus ca materiale constituente ale feței și, prin urmare, se consideră că fața articolului de încălțăminte este din materiale textile în sensul notei 4 litera (a) de la capitolul 64.
                  Partea tălpii care intră în contact cu solul este din cauciuc în sensul notei 4 litera (b) de la capitolul 64. În consecință, încălțămintea are o talpă exterioară din cauciuc.
               
            
         
      
         (1)  Numărul/litera se referă la numerele/literele din fotografii.
      
         (2)  Fotografiile au un caracter strict informativ.